Peder Hvelplund (EL), 2025-05-13:
Jeg kan lige så godt sige med det samme, at Enhedslisten ikke kommer til at støtte den her del af strukturreformen.
Vi er sådan set langt hen ad vejen
enige i den diagnose, der bliver lagt op til.
Vi er bare temmelig bekymrede for den kur, der så bliver ordineret.
For vi finder det også helt rimeligt, at man bliver nødt til at se på strukturen i sundhedsvæsenet, men vi synes, at den model, der bliver lagt op til her, med en sammenlægning af Region Sjælland og Region Hovedstaden og den dermed følgende struktur, hvor man får en meget stor superregion i øst og så samtidig har tre mindre regioner i vest og midt, kommer til at give en skævhed i forhold til strukturen i sundhedsvæsenet.
Derudover er vi også bekymrede for hele den proces, der kommer til at være i forbindelse med primært L 213, altså overgangsloven, hvor der jo bliver en periode, hvor der i den nye Region Østdanmark kommer til at sidde både et afgående regionsråd og et samtidig tiltrædende nyt regionsråd.
Vi anser det simpelt hen for en uheldig demokratisk proces, der er i det forløb.
Derudover har vi også en bekymring i forhold til den demokratiske repræsentation, som det også har været nævnt tidligere her i debatten, altså balancen mellem den regionale indflydelse og den kommunale, men jo også i forhold til den repræsentation, der er geografisk i det nye regionsråd, men også i forhold til den politiske indflydelse.
Altså, vores bekymring er, at der er områder, som har en stor andel af behandlingskrævende patienter, men ikke så mange vælgere, der risikerer at blive underrepræsenteret, og samtidig ligger der jo også i forslaget, at det primært vil være de største partier, der bliver repræsenteret i det nye regionsråd.
Det betyder så også, at jeg godt kan være bekymret for, om den model, man så laver nu, i tilstrækkelig grad kommer til at kunne løse den problemstilling, også med henblik på den finansieringsmodel, der bliver lagt op til.
Jeg har sådan set ikke spor imod, man får afskaffet den kommunale medfinansiering.
Den har vi kritiseret igennem mange og lange år.
Men jeg kan godt være bekymret for, om den model, der nu bliver lagt op til, er tilstrækkelig til, at de nye regionsråd og også kommunerne får de tilstrækkelige økonomiske ressourcer til at kunne løse de udfordringer, der er, med det stigende antal behandlingskrævende patienter.
Og samlet set i forhold til økonomien havde jeg egentlig hellere set, at man fra statslig side havde sagt, at vi hjemtager udgiften til medicinpriser, altså at udgifterne til de stigende medicinpriser, som jo i høj grad er en bombe under regionernes økonomi, og som de har rigtig svært ved at planlægge sig ud af, var et område, vi tog tilbage til Folketinget, og at vi sikrede fuld kompensation til regionerne for de udgifter.
Jeg synes sådan set også, det er fint, at man får afskaffet praksisplanudvalgene og sundhedskoordinationsudvalgene og får lavet en mere samlet styring.
Men som sagt så jeg egentlig hellere, at vi havde styrket de eksisterende sundhedsklynger og lavet en struktur, der dér kom tættere på borgerne og var bedre demokratisk funderet end det, der er lagt op til her.
Så samlet set i forhold til L 213 og L 214 kommer Enhedslisten ikke til at bakke op om dem.